மோதல் மரணங்களைத் தடுத்து நிறுத்தவும், நக்சலைட் புரட்சியாளர்கள், ஆதரவாளர்கள் மீது நடத்தப்பட்டுவந்த அடக்குமுறைகளை வெளிப்படுத்துவதற்காகவும், அனைத்திந்திய அளவில் நடவடிக்கை மேற்கொள்வதென முடிவு செய்யப்பட்டு, அதற்கான பொறுப்பு தோழர் எஸ்.வி. ராஜதுரையிடம் கொடுக்கப் பட்டது. அவர் பம்பாய், தில்லி, கோவா, கர்நாடகம், ஆந்திரம் முதலான இடங்களிலிருந்த மனித உரிமை அமைப்பினருடன் தொடர்பு கொண்டார். நாட்டின் பல்வேறு பகுதிகளைச் சேர்ந்த அறிஞர்கள், மூத்த பத்திரிகையாளர்கள், வழக்கறிஞர்கள், மனித உரிமைச் செயல் வீரர்கள் அடங்கிய உண்மை அறியும் குழு ஒன்றை ஏற்படுத்தி, அதன்மூலம் வடஆர்க்காடு, தருமபுரி மாவட்டங்களுக்கு அக்குழுவினர் சென்றுவர ஏற்பாடு செய்யப்பட்டது.